Il president de Comunitât Autonome Basche, il socialist Patxi López, al à clamât dongje in Jugn il Consei pal euskara, o sei l’organisim che al à di coordenâ lis politichis di normalizazion linguistiche dal basc. E je la prime volte che al sucêt daspò che i socialiscj a àn cjapât in man il guvier de CAB, o sei plui di un an indaûr. Cheste sielte e à blocât lis ativitâts dal Consei che al jere impegnât inte revision dal plan gjenerâl pe promozion dal ûs dal euskara. A front des critichis simpri plui fuartis che a rivavin dai partîts nazionaliscj e des associazions pe lenghe basche, López al à decidût di clamâ dongje il Consei ma plui par une riunion formâl che di lavôr. Cun di fat, López al à fat savê che il Consei nol lavorarà vie pal Astât e al sarà tornât a clamâ dongje in Autun, ven a dî cuant che al scjât il mandât dai cuarante membris dal organisim nomenâts dal guvier precedent. Ta cheste maniere la revision dal plan pal euskara e sarà intes mans dai membris nomenâts dal atuâl guvier che, in plui di une ocasion, al à mostrât di jessi plui interessât a limitâ i spazis cumò ocupâts dal basc, che no a svilupânt di gnûfs.
Font: Deia, 11-12/06/10
fur_Latn cat_Latn